Kongress-politiker skutt under baseballtrening
Scalise er innpisker og en ledende republikaner i Representantenes hus. Onsdag kveld var tilstanden kritisk, melder sykehuset. Kongress-representantene trente til en veldedighetskamp torsdag da de ble angrepet av en mann med et halvautomatisk våpen. VG var kort tid etter på plass like ved banen. Flere kvartaler rundt var åstedet sperret av.Sjefen for Alexandria-politiet Michael Brown bekrefter på en pressekonferanse at skytingen startet like etter klokken syv onsdag morgen, og at flere av tjenestemennene havnet i en skuddveksling med gjerningsmannen. Den videre etterforskningen av angrepet er nå overtatt av FBI. Spesialagent Tim Slater understreker at det foreløpig er for tidlig å si noe om motivet, eller om det er snakk om et terrorangrep. Han ønsker foreløpig ikke å gi noen opplysninger om gjerningsmannen. Avisen Washington Post melder imidlertid at politiet har identifisert gjerningsmannen som James T. Hodgkinson (66) fra Belleville i den amerikanske delstaten Illinois. I en erklæring onsdag ettermiddag norsk tid, bekreftet president Donald Trump at gjerningsmannen var død. Ifølge politiet er totalt fem personer sendt til sykehus med variende skader.Kongress-representanten Steve Scalise skal ha blitt skutt hoften, og ble sendt til George Washington University Hospital. To av de skadede er representanter for kongressens politistyrke. Tilstanden skal ikke være livstruende, ifølge sjefen for styrken Matthew Verderosa. Dette ble senere på kvelden oppdatert til at tilstanden var kritisk. Ifølge enkelte øyenvitner ble det trolig avfyrt rundt 50 skudd. Flere forteller at gjerningsmannen opptrådte svært rolig under angrepet. Senator Rand Paul roser politiets innsats, og sier de forhindret et massakre. – Ingen ville overlevd dette uten politiets raske respons. Det hadde blitt en massakre uten dem, sier Paul til CNN.Owen Britton (25) forteller til VG, og andre medier på stedet, at han så skuddvekslingen mellom politiet og gjerningsmannen fra et treningssenter like ved. – Mannen skjøt mot politifolkene som skjulte seg bak en svart SUV. Flere av skuddene traff vinduer i nærheten, forteller han. Senere så han gjerningsmannen ligge på bakken med politifolkene over seg. Han anslår gjerningsmannens alder til mellom 55-65 år gammel. Ifølge Owen var stemningen inne på treningssenteret rolig og fattet. Kongressmann Mo Brooks sier han hørte et høyt smell, og snudde seg for å se hva som skjedde. – Jeg så en rifle. Deretter hørte jeg et nytt smell og innså at det pågikk en skyting. Samtidig hørte jeg Steve Scalise skrike borte ved andre base. Han var skutt, sier Brooks. Brooks deltok i redningsarbeidet, og brukte beltet sitt for å stanse blødningen til en av sine kollegaer. Motivet bak angrepet er fortsatt uklart. Representant Ron DeSantis forlot treningen rett før skytingen startet. Da han gikk mot bilen ble han stoppet av av mann som spurte om det var republikanere eller demokrater som trente på banen. Det er uklart om denne henvendelsen er knyttet til angrepet.Angriperen skal ha vært en hvit mann, bevæpnet med et halvautomatisk våpen. – Jeg så han bare et øyeblikk, mens han avfyrte skudd mot flere personer, sier Brooks. President Donald Trump følger saken nøye, opplyser talsmannen Sean Spicer. – Både presidenten og visepresidenten er kjent med situasjonen som er under utvikling i Virginia. Våre tanker og bønner går til alle de berørte, opplyser Spicer. Ifølge CNN er Scalise den første kongress-representanten som har blitt skutt siden Gabby Giffords ble skutt i 2011. Giffords ble skutt i hodet under et møte, men overlevde. Seks andre personer ble drept i angrepet.
Innpisker Steve Scalise og en rådgiver ble skadet da en mann åpnet ild under en baseball-trening for kongress-representanter.